JHB-brand geblusRook van die fabriek wat gebrand het. Foto: @PigSpotter / Twitter Brandbestryders het Donderdag ses ure lank gespook om ŉ groot brand by ŉ fabriek in die Denver-nywerheidsgebied in Johannesburg-sentraal te blus. “Die brand het omstreeks 05:00 uitgebreek en is teen 11:00 onder beheer gebring,” het Robert Mulaudzi, ŉ woordvoerder van die stad se nooddienste, gesê. Slegs een persoon, ŉ werker, is beseer. “Die man het vanoggend die gebou betree en tevergeefs probeer om die brand te blus. Hy het sy voet geswik toe hy uit die brandende gebou gehardloop het.” Dik rookwolke het sigbaarheid op die M2-snelweg naby die Cleveland-afrit belemmer. Die omvang van die skade en oorsaak van die brand is nog nie bekend nie. Die fabriek vervaardig ink vir drukkers.